Keld Albrechtsen (EL), 2000-11-28:
Jeg vil lige understrege over for hr. Kim Behnke, at der ingen folkeretlige problemer er for Danmark og heller ikke for EU ved at vedtage en suspension af associeringsaftalen.
Der er jo ingen, der rejser tvivl om, at associeringsaftalen er overtrådt.
Det fastslog fru Elisabeth Arnold også for et stykke tid siden under debatten, hvor hun sagde, som sandt er, at den formulering, der er i vedtagelsen, som flertallet for lidt siden stemte for, jo i virkeligheden siger, at associeringsaftalen ikke efterleves af Israel.
Det, som det ikke lykkedes at få løftet sløret for undervejs i den her debat, var så, hvordan fru Elisabeth Arnold og hendes regering vil tage skridt til at sikre, at den vil blive efterlevet.
Det kom der heller ikke rigtig noget konkret på bordet om under debatten om den samlede situation i Mellemøsten.
Jeg synes, det er et interessant forslag, hr. Knud Erik Hansen kom med, at hvis et flertal i Folketinget ikke ønsker at skride direkte til en suspension, ja, så kan man bruge den bestemmelse, som er i associeringsaftalen om, at der kan træffes passende foranstaltninger. Jeg vil ikke mene, det var lige nøjagtig et godt forslag
at stritte Israel ud af FN, men der kunne jo godt på diplomatisk plan og på anden vis tages umiddelbare skridt over for Israel.
Det ville bestemt være på sin plads.
Jeg er helt uenig i hr. Kim Behnkes vurdering af, at et forslag som det her ikke ville gøre gavn.
Det ville så sandelig gøre gavn, for jeg tror, det eneste, der kan gøre indtryk på den israelske regering overhovedet, er truslen om, at det økonomisk kan komme til at koste Israel samhandelsmæssigt i forhold til Europa, hvis det fortsætter den konfrontationslinje, det har lagt over for palæstinenserne.
Sund fornuft har jo vist sig i hvert fald ikke at gøre nogen som helst gavn over for den israelske regering.
Derfor må der skrappere lud til, og eftersom vi jo ikke bryder os om at sende soldater i felten, så har vi ét instrument tilbage, som hjælper, og det er det økonomiske, eventuelt begyndende med diplomatiske virkemidler, som hr. Knud Erik Hansen jo i virkeligheden foreslår.
Det er sanktionslinjen, vi må ind på.
Jeg tror godt, man kan se i øjnene, at der ingen løsning bliver i Mellemøsten, før man indser, at det pres må der altså lægges på den israelske regering, for den har bare tænkt sig at fortsætte bosættelsespolitikken og så måske snakke os efter munden en gang imellem, men i praksis bare fortsætte bosættelserne.
Det har vi også set i deres budget.
Der er ikke sket nedskæringer af den støtte, den israelske stat yder til de folkeretsstridige bosættelser.
Jeg er i øvrigt glad for, at ministeren under den foregående debat understregede, at det var folkeretsstridigt.
Men det kan være, og det håber jeg så, at ministeren ved afslutningen af den her runde kan oplyse
, hvad det er helt præcist, man fra regeringens side vil gøre for at sikre efterlevelsen af associeringsaftalen.
Jeg står her med den beretning, som Europaudvalget i sin tid afgav i forbindelse med de her associeringsaftaler, og hvori man f.eks. fastslår fra flertallets side, altså også fra de nuværende regeringspartiers side, at spørgsmålet om tortur - og beklageligvis finder der jo tortur sted i Israel, der udøves tortur af israelske myndigheder - var noget, som man ville lægge særlig vægt på fra folketingsflertallets side der skulle skrides ind over for, hvis det var tilfældet i et af de lande, som Danmark har en associeringsaftale med.
Jeg ved ikke af, at man nogen sinde har løftet et øjenbryn fra EU's side på grund af den tortur, der foregår i de lande, man har associeringsaftaler med, det ved jeg ikke om man har, men man har i hvert fald ikke så vidt det er mig bekendt gjort det over for Israel, og der kunne man jo så påbegynde passende foranstaltninger.
En passende foranstaltning kunne være, at udenrigsministeren foreslog sine kolleger på det næste udenrigsministermøde, at EU sender et brev til Israel om, at nu må disse afhøringsmetoder høre op omgående.
Det var da et første skridt.
Kunne det ikke være en idé, spørger jeg udenrigsministeren.